21 vas wat geboue in Malvern kaap | Netwerk24
21 vas wat geboue in Malvern kaap
12 September 2018 22:10
21 mense is Dinsdag in hegtenis geneem by twee gekaapte eiendomme in Malvern in die ooste van Johannesburg.
Hulle het die eiendomme na bewering in 2013 en 2014 beset en die eienaar toegang geweier.
Dit is klaarpraat met die kapers van geboue in die stad, sê Herman Mashaba, burgemeester van Johannesburg. Foto: Netwerk24
Die groep het die eienaar van intimidasie beskuldig en beweer hý is die een wat die eiendomme wou kaap, het Herman Mashaba, burgemeester van Johannesburg, in ’n mediaverklaring gesê.
Die eienaar het vroeër vanjaar ’n uitsettingsbevel bekom maar die verdagtes het later teruggekeer.
“Ek is verheug dat die eienaar nou weer toegang tot sy eiendomme het,” het Mashaba gesê.
Altesame 31 geboue is volgens hom terug in die hande van hul regmatige eienaars.
Johannesburg se Groep- Forensiese en Ondersoekdienste (GFIS) het die operasie in samewerking met die polisie en die metropolisie uitgevoer, het Mashaba gesê.
“Die verdagtes sal in die Johannesburgse landdroshof verskyn op aanklagte van minagting van die hof, onwettige betreding en opsetlike saakbeskadiging.”
Mashaba sê daar is nêrens in Johannesburg plek waar kapers kan wegkruip nie. “Ons sal in samewerking met die polisie en wetstoepassingsowerhede voortgaan om die operasies uit te voer.”
Meer oor: Herman Mashaba | Johannesburg
Geboukapers tronk toe